Молитва (Мара Белчева, 1929-1)
От Тебе аз не искам милост, Боже.
Аз моля земните си грехове,

в които нявга сянката си вложих,
да не смущават твойте светове,

със черния си грак през светлината. –
Да могат с други глас да пеят те, –

да си намират в други мир храната;
Полета им – орел – да израсте: –

с криле на вихър да летят високо,
и през пъкъла огнен и студен,

в познанието да слязат най-дълбоко,
и да се върнат ангели при мен...

Стихотворения на Мара Белчева